Á þessum viðsjárverðu tímum nota hagsmunaaðilar tækifærið til að ota að okkur „ lausnum " og bjargráðum . Það stendur upp á álverð að endurgreiða þessi lán en álverð hríðfellur og stigi offramleiðslu er þegar náð . Orkuverð til almennings hefur verið hækkað . Þjóðin trúir því að töfraorðið ÚTFLUTNINGSTEKJUR séu gjaldeyrir sem endar í vasa þjóðarinnar . Blöðin birta tölurnar gagnrýnislaust en hvar eru peningarnir ? Rangfærslur um útflutningstekjur Tekjur sem verða eftir í landinu eru laun starfsmanna , skattar og greiðsla fyrir orku . Fyrirtækið er erlent og flytur allan hagnað úr landi . Ef meðallaun eru 5 milljónir er launakostnaður Alcoa um 2 milljarðar á ári . Innlend aðföng eru um milljarður til viðbótar . Alcoa greiðir c.a 6 - 8 milljarða fyrir orku en öll sú upphæð fer beint úr landi til að greiða skuldir Landsvirkjunar næstu 40 árin . Hún kemur því ekki inn í hagkerfið til að greiða fyrir námslánum , neyslu , lyfjum eða olíu . Álfyrirtækin greiddu aðeins 1.5 milljarða í skatt á Íslandi árið 2007 en Alcoa greiðir aðeins 5% skatt af arði . Því má við bæta að Alcoa fékk 2.6 milljarða króna eða 3% af stofnkostnaði í styrk frá íslenska ríkinu vegna byggingar verksmiðjunnar á Reyðarfirði - rúmlega árslaun allra starfsmanna . Raunveruleg áhrif Alcoa eru því á bilinu 4 til 5 milljarðar en ekki 70 milljarðar eins og fyrirtækið heldur fram þegar það státar sig af útflutningstekjum . Mismunurinn - 65 milljarðar fara ALLIR framhjá landinu . Þeir koma okkur ekki við frekar en flugvélar sem fljúga gegnum flugstjórnarsvæðið . Það er ósiðlegt að reyna að telja þjóð trú um að hún lifi eða geti lifað á fyrirtæki sem skilar jafn litlu í þjóðarbúið . Heil þjóð mun aldrei lifa á launum 400 verkamanna . Þegar þingmenn segja að þetta sé framtíðin þá hafa þeir verið blekktir með framsetningu á gríðarlegum útflutningstekjum . Venjulegt fólk tekur síðan áhættu byggða á röngum upplýsingum , skuldsetur sig í bjartsýniskasti og fórnar meiru en það hefði fórnað vegna ávinnings sem er ekki fyrir hendi . Hagfræðingar staðfesta þessar tölur og Hagstofan getur það sömuleiðis en það þarf ekki hagfræðing til að reikna þetta út . Allir sem kunna venjulegt heimilisbókhald geta gert þessa útreikninga sjálfir . Mismunurinn er tvítug - til þrítugfaldur en álfyrirtækin og orkufyrirtækin kjósa að breiða út hærri töluna en fela skuldirnar . Því miður er munurinn svo mikill að um þessa tölfræði er ekki hægt að nota annað orð en að hér séu á ferðinni alvarlegar blekkingar . 70 milljarða útflutningstekjur Alcoa er ósönn tala og ekki tæk í opinbera umræðu vegna þess að hún hefur ekkert með okkur að gera . Hver sá blaðamaður sem notar hráar tölur um útflutningstekjur hefur orðið auðveld bráð almannatengla . Hver sá sem heldur að þessi iðnaður sé undirstaða lífs hans ásamt fiski hefur verið plataður . Alcoa sparar árlega um 200 milljón dollara í orkuverði miðað við verð til stóriðju í Evrópu og USA . Sá sparnaður jafngildir 4.000 árslaunum og því er til mikils að vinna fyrir þetta fyrirtæki - að nýta sér neyðina og gera 40 ára samninga við veika þjóð og spara sér samtals 8.000 árslaun með álveri á Bakka , skuldsetja þjóðina og kallast bjargvættur hennar samtímis . Hið sama gildir um Helguvík og Straumsvík . Við fall krónu hefur launakostnaður í áliðnaði fallið um 50% . Launakostnaður Alcoa fer úr 30 milljónum dala í 20 milljónir . Alcoa sparar því núna árlega heilan milljarð á falli krónunnar og því minnka gjaldeyristekjur sem því nemur - um 10 milljón dollara á ári . Vilji álfyrirtækin hjálpa þjóðinni væri nær að greiða jafn marga dollara í laun og í fyrra frekar en að egna okkur til frekari skuldasöfnunar og áhættu . Gagnsæi og lýðræði Til samanburðar eru raunverulegar tekjur af sjávarútvegi á annað hundruð milljarðar króna og að frádreginni olíu verður nánast allt eftir innanlands . Af heildarneyslu ferðamanna innanlands árið 2006 námu kaup á flugþjónustu um 50 milljörðum króna segir Hagstofan . Kaup ferðamanna á gisti - og veitingaþjónustu voru um 26 milljarðar króna og skiptist hún nánast til helminga milli þessara tveggja atvinnugreina . Nánast öll sú upphæð verður eftir í landinu . Áliðnaðurinn greiddi 5,6 milljarða í laun sama ár . Það þýðir að kaffi og veitingahús um allt land skiluðu 4 sinnum meiri tekjum heldur en álver Alcoa - talandi um kaffihúsalþð - þá eru kaffi - og veitingahúsin ein helsta gjaldeyrislind þjóðarinnar á eftir fiskinum . Kárahnjúkavirkjun og Hellisheiðarvirkjun skila litlum sem ENGUM gjaldeyristekjum vegna þess að tekjurnar fara allar beint úr landi til lánardrottna . Fjölmiðlar þurfa að standa vaktina þegar menn vilja nýta óttann og óreiðuna til að efna til umsvifa sem geta komið okkur í enn meiri vanda . Allt tal um afnám á lögum og reglugerðum er ekkert annað en spilling og viðtökur byggjast á því að fólk hefur verið matað á röngum upplýsingum . Ástandið er alvarlegt , því verður ekki neitað en hundruð milljarða skuldsetning opinberra orkufyrirtækja getur ekki verið svarið og verksmiðjur sem eiga að komast í gagnið 2012 - 2015 eiga ekki erindi í umræðuna núna . Eina raunverulega von okkar er að hér verði jarðvegur fyrir stór og smá fyrirtæki , helst einhver sem geta orðið sambærileg við Össur , Marel , CCP eða Actavis á næstu árum . Bankar verða áfram til og fólk mun reka þá af meiri skynsemi , orkan verður mikilvæg ef hún klúðrast ekki í meðförum smákónga í sveitarstjórnum . Þjóðin þarf hærra orkuverð úr núverandi virkjunum , nýta fiskinn betur og laða gesti til landsins en fyrst og fremst þarf gagnsæi og lýðræði til að fólk nenni að búa í þessu landi . Sættum okkur við sjálfstæðið Tilboð stóriðjunnar um frekari skuldsetningu til að að gera Ísland að einni stærstu álbræðslu í heimi eru af sama meiði og þegar bankarnir urðu 10 sinnum stærri en Ísland . Hún er þrá manna eftir sterkum leiðtoga , skjóli stórveldis , göfugum auðmanni eða risa fyrirtæki sem menn geta bent á vegna þess að þeir trúi ekki að þeir standi raunverulega á eigin fótum . Við eigum að redda okkur úr þessu rugli , sætta okkur við sjálfstæðið og hafna öllum sem vilja binda okkur á frekari skuldaklafa . Bjargráðin eru til þess eins fallin að kljúfa þjóðina endanlega í herðar niður . Orðspor okkar er skaðað en ef við gerumst slíkir ribbaldar að afnema lög og ráðast hömlulaust inn á ósnortin svæði verður mannorðið endanlega glatað .